สังคมข่าวหุ้นดาวเขียว
แรงกดดันจากค่าเงินหยวนถูกซึมซับข่าวร้ายไปแล้ว แรงกดดันจากค่าดอลลาร์ก็กลับมาใหม่ ตลาดหุ้นทุกตลาดโดยเฉพาะตลาดไทยไม่เคยถูกโฉลกกับค่าดอลลาร์ขาขึ้น
17 ส.ค. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 17 สิงหาคม 2558…
*… แรงกดดันจากค่าเงินหยวนถูกซึมซับข่าวร้ายไปแล้ว แรงกดดันจากค่าดอลลาร์ก็กลับมาใหม่ ตลาดหุ้นทุกตลาดโดยเฉพาะตลาดไทยไม่เคยถูกโฉลกกับค่าดอลลาร์ขาขึ้น…
*…ไอเอ็มเอฟออกโรงมาสนับสนุนการลดค่าเงินหยวนจีนบอกว่าเป็นก้าวสำคัญในการทำให้พร้อมลอยตัวค่าหยวน กลบเสียงวิจารณ์ของนักวิเคราะห์อื่นสนิท ที่สำคัญยิ่งทำให้กรรมการเฟดสายเหยี่ยวมีข้ออ้างมากยิ่งขึ้นในการขึ้นดอกเบี้ยนโยบายกันยายนนี้มากยิ่งขึ้น เพราะดัชนีเศรษฐกิจสหรัฐฯไปได้ดีขึ้นต่อเนื่องส่วนจีนยังไม่ได้เลวร้ายอะไร แค่เปลี่ยนโครงสร้างภายในเท่านั้น…
*…ล่าสุดยูโรโซนตกลงเรื่องเงินกู้ให้กรีซรอบใหม่ทันเวลาก่อน 20 สิงหาคมโล่งไปอีกเปลาะ…
*…สำหรับเศรษฐกิจไทย อาการยังน่าเป็นห่วงแม้จะมีข่าวปรับครม. แต่ทิศทางการเมืองที่จะยืดอำนาจรัฐบาลประยุทธ์ไปอีกยาวนาน ยังเป็นโจทย์ใหญ่ว่าลากยาวรัฐบาลเผด็จการแล้วจะช่วยอะไรได้…
*… ทีม ครม.เศรษฐกิจที่เปิดโผมาแม้หลายคนดูดี เช่น ศุภรัตน์ ควัฒน์กุล รมว.คลัง, วรพล โสคติยานุรักษ์ รมช. คลัง, สุรเกียรติ์ เสถียรไทย รมว.ต่างประเทศ และ อภิศักดิ์ ตันติวรวงศ์ รมว.พาณิชย์ ถือว่าดูดี ไม่ขี้เหร่เหมือนเดิม น่าจะต่ออายุรัฐบาลได้แต่ จะฟื้นเศรษฐกิจได้เร็ว อย่าเพิ่งฝัน ขออย่าเลวลงก็ดีเต็มทีแล้ว…
*….ตลาดหุ้นสัปดาห์ก่อนเจอมรสุมหลุดไป แตะ1,380 จุด แต่รีบาวด์กลับมาเพราะแรงซื้อรายย่อย ปิดท้ายสัปดาห์ยืนเหนือ 1,400 จุดได้ แต่มรสุมยังไม่หมด เพราะทิศทางดอลลาร์ขาขึ้น ยังรบกวนให้ต่างชาติยังขายต่อเนื่อง ถือเป็นขีดจำกัดขาขึ้นที่มีนัยสำคัญ…
*…หุ้นปตท.ผลลัพธ์ไตรมาส 2 ต่ำกว่าคาดทำให้วันนี้ยากจะไปต่อได้เพราะใครๆ ก็รู้ว่าไตรมาส 3 บริษัทในเครือ ข่ายขาดทุนสต๊อกบานเบอะทำนิวโลว์รอบใหม่แน่นอน โอกาสที่สัปดาห์นี้ราคาหลุดใต้ 300 บาทมีสูงควรรับดีมั้ย ตอบกลางๆ ได้แค่ว่าถ้าอยากถือยาวก็เชิญ…อย่าถามว่ายาวแค่ไหนนะจ๊ะ…
*… ส่วนAUCT ราคาเริ่มผงกหัวกลับมาจากใต้ระดับ 10 บาท ทั้งที่อัตรากำไรสุทธิยังแจ๋วเหนือ 25% ราคาเป้าหมายยังคงเดิมตามพื้นฐานคือ 20 บาทถูกกว่านี้ไม่มีแล้วหลังจากเคลียร์ข่าวลือเรื่องเกลือเป็นหนอนสำเร็จด้วยดี ต้องถัวอย่างเดียว…
*… เช่นกันIFEC ทองแท้ ไม่กลัวไฟ ผลตอบแทนการลงทุนปรับโมเดลธุรกิจเริ่มผลิดอกออกผลมีกำไรสุทธิครั้งแรกในรอบหลายปี เริ่มต้นเทิร์นอะราวด์สมใจหมอวิชัยและพวกเสียที…
*…มองไปที่กลุ่ม สื่อGRAMMY ขาดทุนลดฮวบเริ่มมองเห็นแสงสว่างปลายอุโมงค์เสียทีหลังขาดทุนต่อเนื่องนานกว่า 2 ปี อากู๋ สู้ สู้…
*…. ส่วนPOST ยังกู่ไม่กลับ ขาดทุนอีก 46 ล้านบาทรวมครึ่งปีขาดทุน 140 ล้านบาทคงต้องเพิ่มทุนใหม่อีกไม่นานเพราะทุนร่อยหรอลงทุกที งานนี้ต้องวัดใจกลุ่มจิราธิวัฒน์มากเป็นพิเศษว่าจะถอนขนหน้าแข้งเพิ่มมั้ย…
*… ส่วนNMG แม้จะกลับมามีกำไรไตรมาส 2 แต่ปัญหาสงครามแย่งกิจการที่คาราคาซังยังไม่จบง่าย ล่าสุดแว่วว่า นายทะเบียนกฎหมายมหาชนส่งเรื่องกลับมาให้ก.ล.ต.ชี้ขาดไปเลยว่าที่ประชุมผู้ถือหุ้นคราวก่อนอันอื้อฉาวเป็นโมฆะแน่นอน คำถามคือที่ขายปันผลไปแล้วทำไงดีอ้อยเข้าปากช้างไปแล้วจะกลับคืนอย่าง ไร..
*… กรณีเสี่ยชูวงศ์ แซ่ตั๊ง เรื่องชักบานปลายมาที่บริษัทหลักทรัพย์  2 ราย เพราะพัวพันทั้งส่วนตัวและกฎหมายหลายฉบับพัลวันพัลเกยิ่งกว่าลิงแก้แห แต่ที่สำคัญหลักฐานที่จะสืบถึงต้นตอคนบงการโอนหุ้นนั้น ไม่ง่ายระดับงมเข็มในท้องสมุทรกันเลยทีเดียว ด้านมืดของวงการหลักทรัพย์เปิดโปงผ่านกรณีนี้ทีละเปลาะ…
*… ประเด็นหลักคือระบบมาร์เก็ตติ้งมีช่องโหว่มากมายจับไม่ได้ไล่ไม่ทันปล่อยให้คนชั่วลอยนวล คำถามคือหากการซื้อขายผ่านอินเทอร์เน็ตหรือออนไลน์มีเรื่องอื้อฉาวเท่ากับ 0 การมีมาร์เก็ตติ้งน่าจะถึงเวลาสังคายนากันว่าระบบมาร์เก็ตติ้งควรจะเป็นระบบหลักหรือระบบสำรองกันแน่…
*… ในทางปฏิบัติการเลิกระบบมาร์เก็ตติ้งยังจำเป็นเพราะหากนำเอาระบบซื้อขายออนไลน์มาใช้ผ่านระบบstreaming ของ settrade  ก็เคยมีตัวอย่างมาแล้วว่าล่มแล้วไม่เคยแสดงความรับผิดชอบอะไรเลยทั้งที่ เสียหายกันยับเยินมาแล้วโดยเฉพาะคนเล่นตลาดTFEX …
*… หากมีแต่ระบบออนไลน์แล้วมีปัญหาขึ้นมา หากมีจำนวนมาร์เก็ตติ้งไม่พอรองรับคำสั่งซื้อขายของลูกค้าก็จะเสียหายเช่นกัน…
*… คำถามใหญ่เชิงยุทธศาสตร์คือจะมีระบบซื้อขายที่สามหรือทางเลือกที่ดีกว่า 2 ระบบนี้อย่างไรเป็นโจทย์ให้ ตลท. และก.ล.ต. ใช้สติปัญญาครุ่นคิดสร้างขึ้นมา…
*…สัปดาห์ก่อน ดาวเขียวรับฟังเสียงบ่นจนหูแทบบอดของนักลงทุนว่าเล่นยาก สัปดาห์นี้ขอฟังธงอีกว่าเล่นยากกว่าสัปดาห์ก่อนเยอะบอกได้แค่ว่าหากไม่ผ่าน 1,410 จุดตัวใครตัวมัน หากผ่านไปแต่ไม่ทะลุ 1,420 ถือว่ามีไซด์เวย์ผันผวนขึ้นกับค่าดอลลาร์จะผันผวนแค่ไหน เพราะสถิติบอกว่าก่อนเฟดขึ้นดอกเบี้ยค่าดอลลาร์จะวิ่งขึ้นขั้นต่ำ 9% ซึ่งหากตามสูตรจะต้องมีค่าบาทที่ระดับ 38 บาทต่อดอลลาร์ แต่นี่ก็เป็นแค่สถิติ…
*…จับตากันทั้งกระดาน เมื่อ CEN บริษัทโฮลดิ้งธุรกิจก่อสร้างและพลังงาน เปิดตัวซีอีโอคนใหม่ “ดร.ดามพ์ สุคนธทรัพย์” อดีตผู้บริหารคนเก่งของเทสโก้ โลตัส และดีแทค ผู้ชำนาญด้านการปรับองค์กร มารับงานใหญ่ในการปรับทัพเข้าสู่ธุรกิจพลังงานทดแทนอย่างเต็มรูปแบบท่ามกลางการแข่งขันอันดุเดือด เลยพอจะเข้าใจว่าทำไมต้องเป็น  “ดร.ดามพ์”…
*…. ปิดท้ายกันเช่นเคยกับข่าวหุ้นเจาะตลาด ออนทีวี  เริ่มตั้งแต่เช้า  08.40-09.00 น. พบกันสดๆ กับ“มอร์นิ่งสตาร์ หุ้นดาวเด่น” ที่จะอัพเดตตลาดหุ้นทั่วโลกเพื่อมองแนวโน้มตลาดหุ้นไทยภาคเช้า โดย วิษณุ โชลิตกุล หัวหน้ากองบรรณาธิการข่าวหุ้นธุรกิจ และช่วงเปิดตลาดเช้า 10.00-11.00 น. พบกับ“Business Insight”โดยทีมงานข่าวหุ้นธุรกิจและจีจีนิวส์ ทางสถานีวิทยุ FM 97.0 MHz และก่อนเปิดตลาดช่วงบ่าย พบกับรายการ ข่าวหุ้นเจาะตลาด ช่วงวันจันทร์-ศุกร์ เวลา 13.35-14.00 น. ออกอากาศกันแบบสดๆ ผ่านสถานีดิจิตอลช่อง 19  สปริงนิวส์ หรือดูย้อนหลังผ่าน http:/www.springnews.co.th การันตีข้อมูลข่าวสารแน่นเหมือนเดิม ทุกโจทย์เรื่องหุ้นโดยทีมข่าวมืออาชีพ หาคำตอบได้ที่ ข่าวหุ้นธุรกิจ เท่านั้น